b'\n_START_ARTICLE_\nKauhavan vaakuna\n_START_PARAGRAPH_\nKauhavan vaakunan  heraldinen selitys on \xe2\x80\x9dsinisess\xc3\xa4 kent\xc3\xa4ss\xc3\xa4 kultainen irtonainen mantovanristi, alapuolellaan kilven reunasta reunaan ulottuva punainen neliherttainen helavy\xc3\xb6; helat ja hertat kultaa\xe2\x80\x9d. Mantovanristi kuvastaa urheutta, ja vaakunan nelj\xc3\xa4 helaa yhdistyneit\xc3\xa4 kuntia. Vaakunan suunnitteli Reijo Hell\xc3\xa4koski Kortesj\xc3\xa4rven vaakunan pohjalta, ja se otettiin k\xc3\xa4ytt\xc3\xb6\xc3\xb6n Alah\xc3\xa4rm\xc3\xa4n, Kauhavan, Kortesj\xc3\xa4rven ja Ylih\xc3\xa4rm\xc3\xa4n yhdistytty\xc3\xa4 uudeksi Kauhavan kaupungiksi vuonna 2009.\n_START_SECTION_\nVanha vaakuna\n_START_PARAGRAPH_\nEntisen Kauhavan vaakunan heraldinen selitys on \xe2\x80\x9dsinisess\xc3\xa4 kent\xc3\xa4ss\xc3\xa4 kultainen, hopeahelainen puukko, joka on tupessa k\xc3\xa4rki alasp\xc3\xa4in, saatteena sen kummallakin puolella kaksi kultaista tulusrautaa\xe2\x80\x9d. Puukko symboloi paikkakunnan pienteollisuutta ja tulukset liittyv\xc3\xa4t nuorisoseuraliikkeen syntyvaiheisiin ja pit\xc3\xa4j\xc3\xa4n osuuteen siin\xc3\xa4. Vaakunan suunnitteli Ahti Hammar ja se vahvistettiin vuonna 1952. Kaupungin lakkautuessa vaakuna j\xc3\xa4i kotiseutuvaakunaksi vuonna 2009.'